Kristin Roset

Kristin Roset (født 1979) er en norsk journalist, og tidligere friidrettsutøver (mellomdistanseløp). Hun representerte Gloppen Friidrettslag og ble norsk mester på 800 meter tre ganger fra 1999 til 2001. Fra 2007 til 2014 var hun redaktør for magasinet «Birkebeiner'n» som i 2013 ble endret til Magasinet Birken. Hun har jobbet som journalist for Dagbladet, og har vært redaktør for Magasinet Friidrett og Magasinet SKIsport og skrevet bloggen Springerinne.com. Hun er forfatter av boken Spring for livet som handler om spiseforstyrrelser og toppidrett, som kom ut på Det Norske Samlaget i 2016. Fra 2022 begynte hun som sportsjournalist i avisen Gudbrandsdølen Dagningen.

 Bakgrunn 
Hun vokste opp på Fitje, sør for Sandane sentrum, hun har to eldre brødre, og hennes eldste bror, lensmann i Gloppen, Nils Ove Roset, var hennes trener gjennom det meste av karrieren. Han var selv en habil 400 meterløper og representerte Norge som juniorutøver. Hun gikk idrettsfag ved Firda vidaregåande skule fra 1995 til 1998.

 Journalistkarriere 
Roset tok sin journalistutdannelse ved Høgskolen i Oslo, og arbeidet deretter som journalist i lokalavisen Firda Tidend på Sandane. Hun ble daglig leder i Rogaland Friidrettskrets, og bosatte seg i Stavanger. I desember 2007 ble hun ansatt som redaktør for sportsmagasinet Birkebeiner'n. Etter mammapermisjon i 2014 / 15 startet hun som journalistfrilans for Dagbladet og skriver bloggen Springerinne.

 Idrettskarriere 
Roset drev tidlig med utholdenhetsidretter, og var en god langrennsløper, men fant seg best til rette på friidrettsbanen. Hun representerte Sandane Turn og Idrettslag i de aldersbestemte klassene, og Gloppen Friidrettslag som junior og seniorutøver. I 1999 vant hun 800 meter under NM, og fulgte opp med ytterligere to seire i 2000 og 2001. Hun fikk sølv i 2002 og bronse i 2003. Hennes personlige rekord på 800 meter er 2.03,64 satt under et stevne i Drammen, 8. juli 2001. Resultatet gjør henne til Norges åttende beste 800 meter løper gjennom tidene (per august 2008). På 1500 meter har hun bestenoteringen 4.10,56, fra et stevne i Cork i Irland 6. juli 2002. Det resultatet gir henne niendeplass på listen over 1500 meterløpere gjennom tidene i Norge.

 NM-medaljer 
Plassering Øvelse ÅrGull  800 meter  1999, 2000, 2001Sølv  800 meter  2002Sølv  2 km terrengløp  2002Bronse  800 meter  2003

 Oppmerksomhet 
Rosets historie er fortalt i boka «50 idrettsheltar frå Sogn og Fjordane», fra 2017, av NRK-journalist Rune Fossum Lillesvangstu.

 Se også 
 Liste over kjente elever ved Firda videregående skole

 Referanser 
friidrett.no: NM 800 meter kvinner. 
friidrett.no: NM 2 km Terrengløp kvinner. 

 Eksterne lenker 
 Sportmedia.no: Birkebeiner'n

Kategori:Norske mellomdistanseløpere
Kategori:Norgesmestere i friidrett
Kategori:Norske redaktører
Kategori:Journalister i norske lokalaviser
Kategori:Friidrettsutøvere for Gloppen FIL
Kategori:Personer fra Gloppen kommune
Kategori:Deltakere for Norge under EM i friidrett 2002
Kategori:Alumni fra Firda videregående skole
Kategori:Norske sakprosaforfattere